ฮอลลีวูดไม่ได้มีแต่ข่าวล่วงละเมิด ชาวเน็ตสวนกระแส ร่วมแชร์เรื่องเหล่าดาราทำดี
 ท่ามกลางสถานการณ์วุ่นวายในวงการฮอลลีวูดที่นักแสดง โปรดิวเซอร์ และคนดังในวงการบันเทิงอีกหลายคนต่างโดนโจมตีในข้อหาล่วงละเมิดทางเพศ หรือการประพฤติตัวไม่เหมาะสมต่างๆ นานา ไม่ว่าเปิดอ่านข่าวบันเทิงที่ไหนก็ต้องเจอเรื่องอัพเดตเกี่ยวกับประเด็นดังกล่าวรายวัน (อย่าให้เราต้องไล่ชื่อ เพราะถึงตอนนี้มีมากกว่า 20 รายแล้ว) จนในที่สุดก็มีช่างภาพชาวอเมริกันคนหนึ่งโพสต์ในทวิตเตอร์ของตัวเองเอาไว้ขำๆ ว่า ถ้ามีการฟ้องคนดังในข้อหาที่พวกเขาทำตัวดีบ้างก็น่าจะดีเหมือนกัน ซึ่งกลายเป็นจุดเริ่มต้นของเรื่องราวน่ารักๆ ที่สังคมออนไลน์ออกมาแชร์ประสบการณ์ดีๆ ของตัวเองกับเหล่าศิลปินดารากันยกใหญ่ เมื่อวันที่ 10 พฤศจิกายนที่ผ่านมา ช่างภาพและศิลปินจากซานฟรานซิสโก โอลิเวอร์ ลีช (Oliver Leach) ที่ใช้ชื่อในทวิตเตอร์ว่า @BAKKOOONN ทวีตข้อความที่แปลไทยได้ประมาณว่า ถ้ามีคนฟ้องคนดังในข้อหาที่พวกเขาทำตัวดีบ้างก็น่าจะดีเหมือนกัน เคยมีดาราดังคนไหนที่เคยให้ของขวัญคริสต์มาสคุณ หรือนักแสดงตลกที่เคยชวนคุณไปสังสรรค์ด้วยไหม ทวีตดังกล่าวถูกรีทวีตไปกว่า 10000 ครั้ง และ favorite กว่า 57000 ครั้ง พร้อมชาวทวิตเตอร์ก็ตอบกลับทวีตนี้ด้วยเรื่องราวน่ารักๆ ของตัวเองกับคนดังเหล่านี้Jesse Eisenberg เจสซี ไอเซนเบิร์ก นักแสดงชายจาก The Social Network ช่วยเด็กน้อยถุงเท้าเปียกด้วยการวิ่งไปหาซื้อถุงเท้าคู่ใหม่ให้เขาRon Perlman รอน เพิร์ลแมน นักแสดงนำจาก Hellboy เอาใจแฟนคลับตัวจิ๋วที่อยากเจอตัวจริงด้วยการลงทุนกลับไปเมกโอเวอร์ตัวเองใหม่ทั้งหมด โดยเขาใช้เวลาถึง 4 ชั่วโมงเพื่อแปลงร่างกลายเป็น Hellboy แบบในหนังเป๊ะๆLouis Tomlinson หลุยส์ ทอมลินสัน ไอดอลสุดหล่อจากวง One Direction ที่บังเอิญเจอกับแฟนเพลงในคอนเสิร์ตของบ็อบ ดีแลน ซึ่งแฟนเพลงในภาพนั่งอยู่แถวหลังสุดของงาน ภายหลังพูดคุยกันเล็กน้อย หลุยส์เลยตัดสินใจชวนเขามานั่งแถวหน้าสุดซะเลยChris Evans แน่นอนว่านักแสดงหนุ่มสุดหล่ออย่างคริส อีแวนส์ ไม่ได้มีดีแค่หน้าตาอย่างเดียว เพราะเขายังเป็นสุภาพบุรุษสุดๆ อีกด้วย นักข่าวและอดีตนางแบบ จิล นิโคลินี ทวีตข้อความว่าคริสช่วยเธอและช่างภาพแบกกล้องและอุปกรณ์การถ่ายภาพเซตใหญ่ให้สองสาวJennifer Lawrence ขวัญใจประชาชนจริงๆ สำหรับสาวเจนนิเฟอร์ ลอว์เรนซ์ ที่ไปร่วมงานเปิดตัวภาพยนตร์และได้เจอเหล่าแฟนคลับของเธอเต็มไปหมด รวมทั้งเจ้าของแอ็กเคานต์ทวิตเตอร์ @hannahrootsy ที่แต่งตัวด้วยชุดบอดี้สูทสีแดงและถือป้ายกระดาษที่เขียนด้วยลายมือตัวเองเป็นชื่อตัวละคร แคตนิส เอเวอร์ดีน ในภาพยนตร์ The Hunger Games ที่เจนนิเฟอร์แสดงนำ และด้วยชุดที่โดดเด่นของเธอ สาวเจนเลยลงทุนวิ่งกลับมาหาแฟนคลับคนนี้เพื่อเซ็นลายเซ็นให้เธอPhoto:www.telegraph.co.ukKate Winslet เหลือเชื่อจนเหมือนหลุดมาจากซีนภาพยนตร์รอม-คอมเรื่องหนึ่ง เมื่อสาวคนหนึ่งกำลังอกหักและร้องห่มร้องไห้อยู่ในสนามบินหลังบอกลาแฟนหนุ่มของเธอ แล้วจู่ๆ เคต วินสเลต ก็มานั่งปลอบเธอซะงั้นChris Martin อาจจะคุ้นๆ ข่าวของนักร้องหนุ่มวง Coldplay มาบ้างแล้ว แต่รู้หรือไม่ว่าคริส มาร์ติน มักจะเดินทางไปเยี่ยมเด็กๆ ผู้ป่วยที่โรงพยาบาลบริเวณที่เขาไปทัวร์คอนเสิร์ตกับวงอยู่เสมอๆ เขาจะใช้เวลาเป็นชั่วโมงๆ พูดคุยกับเด็กเหล่านั้น ให้กำลังใจ และให้ของขวัญโดยที่ไม่เคยออกสื่อเลยสักครั้ง Photo:www.popsugar.comTom Hiddleston โมเมนต์น่ารักๆ เมื่อนักแสดงเบอร์ใหญ่อย่างทอม ฮิดเดิลสตัน วิ่งชนเข้ากับสาวคนหนึ่งจนทำให้กาแฟของเธอหก สาวที่ใช้ชื่อแอ็กเคานต์ทวิตเตอร์ว่า @captain_tiny บอกว่าเขาขอโทษเธออยู่หลายครั้ง แถมยังซื้อกาแฟแก้วใหม่ให้เธอด้วยPhoto:www.popsugar.comKeanu Reeves อีกหนึ่งนักแสดงที่ขึ้นชื่อเรื่องความจิตใจดีและติดดิน ทำให้ คีอานู รีฟส์ มักมีข่าวที่ทำให้แฟนๆ ชื่นชมอยู่เสมอ รวมทั้งการที่เขายอมตัดค่าจ้างส่วนตัวเพื่อที่จะได้นำเงินส่วนนั้นไปจ่ายเป็นโบนัสให้กับคนอื่นๆ ในกองถ่ายหนัง แม้จะเป็นโมเมนต์เล็กๆ (ที่ไม่รู้ว่าจริงเท็จอย่างไร) ที่ศิลปินดาราแสดงให้แฟนๆ เห็นถึงความน่ารักของพวกเขา แต่ก็สามารถสร้างรอยยิ้มให้คนอ่านได้ไม่ใช่น้อย โอลิเวอร์ ลีช ให้สัมภาษณ์ภายหลังจากที่ทวีตของเขาถูกพูดถึงว่า เขารับรู้เหตุการณ์ของคนดังที่โดนฟ้องในข้อหาล่วงละเมิดต่างๆ มามาก แต่เขาก็คิดว่าการมองเห็นข้อดีและสิ่งที่คนอื่นทำเรื่องดีๆ ก็เป็นเรื่องสำคัญเช่นเดียวกัน ถ้าใครกำลังเบื่อกับข่าวลบๆ บนโลกอินเทอร์เน็ต หันมาแชร์เรื่องราวดีๆ (หรือเสิร์ช ใน THE STANDARD นี่แหละ) คุณอาจจะสร้างรอยยิ้มให้ทั้งตัวเองและคนรอบข้างโดยไม่รู้ตัวก็ได้
ช่างภาพและศิลปินจากซานฟรานซิสโก โอลิเวอร์ ลีช ที่ใช้ชื่อในทวิตเตอร์ว่า @BAKKOOONN ทวีตข้อความที่แปลไทยได้ประมาณว่า ถ้ามีการฟ้องคนดัง ในข้อหาที่พวกเขาทำตัวดีบ้างก็น่าจะดีเหมือนกัน เคยมีดาราดังคนไหนที่เคยให้ของขวัญคริสต์มาสคุณ หรือนักแสดงตลกที่เคยชวนคุณไปสังสรรค์ด้วยไหม